S-3225/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 15. maí 2023, á hendur R-x-x T-x-x, kt. [...], [...], Mosfellsbæ, fyrir eftirtalin umferðarlagabrot með því að hafa:

I.

Aðfararnótt laugardagsins 23. apríl 2022 ekið bifreiðinni [...]án gildra ökuréttinda, undir áhrifum áfengis og óhæfur til að stjórna henni örugglega vegna áhrifa ávana- og fíkniefna (í blóðsýni mældist vínandamagn 1,42 ‰ og tetrahýdrókannabínól 3,7 ng/ml) um Spöngina, við verslunina Hagkaup í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 3. mgr. 49. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

II.

Aðfararnótt laugardagsins 23. apríl 2022 ekið bifreiðinni [...]án gildra ökuréttinda, undir áhrifum áfengis, óhæfur til að stjórna henni örugglega vegna áhrifa ávana- og fíkniefna (í blóðsýni mældist vínandamagn 1,27 ‰ og tetrahýdrókannabínól 8,8 ng/ml) og án þess að hafa ökuljós tendruð um Goðaborgir, við [...] í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 34. gr., 1., sbr. 3. mgr. 49. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019.

III.

Fimmtudaginn 27. október 2022 ekið bifreiðinni [...] án gildra ökuréttinda, undir áhrifum áfengis, óhæfur til að stjórna henni örugglega vegna áhrifa ávana- og fíkniefna (í blóðsýni mældist vínandamagn 1,49 ‰ og tetrahýdrókannabínól 13 ng/ml) um Fjallkonuveg í Reykjavík, og ekki sinnt stöðvunarmerkjum lögreglu sem gefin voru með ljós og hljóðmerkjum lögreglubifreiðar þegar hún hugðist stöðva aksturinn heldur aukið hraðann og ekið áfram inn í hringtorg inn á Hallsveg án þess að gefa stefnumerki úr hringtorginu og áfram um Hallsveg og aftur ekið inn í annað hringtorg á gatnamótum Hallsvegs og Langarima án þess að gefa stefnumerki úr hringtorginu og ekki stöðvað aksturinn fyrr en í Langarima við Rósarima og Mururima, og jafnframt með því að hafa, í framangreint skipti er lögregla hafði afskipti af ákærða og hugðist teygja sig eftir kveikjuláslykil bifreiðinnar til þess að drepa á henni, haldið akstrinum áfram og ekið á brott frá lögreglu yfir grasbala á umferðareyju við Langarima og Laufrima til að komast framhjá lögreglubifreið sem var komin til aðstoðar. Á hringtorgi við Langarima og Borgarveg reyndi lögregla að stöðva akstur ákærða með því að aka lögreglubifreið nr. [...] utan í bifreiðina, með þeim afleiðingum að hjólbarði hægra megin að aftan losnaði af bifreiðinni [...]. Þrátt fyrir þetta hélt ákærði akstrinum áfram inn í botnlanga við [...]og stöðvaði ekki fyrr en hann komst ekki lengra og var króaður af. Á meðan á eftirförinni stóð gaf ákærði aldrei stefnumerki.

Telst háttsemi þessi varða við 6. mgr. 7. gr., 33. gr., 1., sbr. 3. mgr. 49. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 94 og 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Ákærði sótti ekki þing við þingfestingu málsins og hafði ekki boðað forföll en ákæra og fyrirkall var birt samkvæmt lögum, en ákæra var birt í Lögbirtingarblaðinu 26. september 2023. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í[...]. Samkvæmt framlögðu sakavottorði, dagsettu 10. maí 2023, var ákærði dæmdur til greiðslu sektar með dómi Héraðsdóms Reykjavíkur [...]2019 meðal annars fyrir akstur án gildra ökuréttinda og akstur undir áhrifum ávana- og fíkniefna. Að öðru leyti kemur sakaferill ákærða ekki til skoðunar við ákvörðun refsingar nú.

Með hliðsjón af framangreindu, sakarefni þessa máls og 77. gr. almennra hegningarlaga nr. 19/1940 þykir refsing ákærða hæfilega ákveðin 2.0 80.000 króna sekt til ríkissjóðs, sem ákærða ber að greiða innan fjögurra vikna frá birtingu dóms þessa að telja en sæta ella fangelsi í 60 daga.

Með vísan til lagaákvæða í ákæru er ákærði sviptur ökurétti í 5 ár frá birtingu dómsins að telja.

Ákærði greiði 292.183 krónur í sakarkostnað.

Af hálfu ákæruvaldsins flutti málið J-kk-nf K-kk-nf aðstoðarsaksóknari.

B-kvk-nf K-kvk-nf aðstoðarmaður dómara kveður upp dóm þennan.

DÓMSORÐ:

Ákærði, R-x-x T-x-x, greiði 2.0 80.000 króna sekt til ríkissjóðs innan fjögurra vikna frá birtingu dóms þessa að telja en sæti ella fangelsi í 60 daga.

Ákærði er sviptur ökurétti í 5 ár frá birtingu dómsins að telja.

Ákærði greiði 292.183 krónur í sakarkostnað.

B-kvk-nf K-kvk-nf